ঘোড়সওয়ারি, অবলা প্রাণীকে আদরও করলেন দেব

কলকাতা: পুজোয় আসছে ‘রঘু ডাকাত’ (Raghu Dakat Movie)। পর্দায় কোনও চরিত্র ফুটিয়ে তুলতে কোনওরকম কসরত বাকি রাখেন না দেব। এই পিরিয়ড ফিল্মের জন্য জোরকদমে নিজেকে তৈরি করছেন সুপারস্টার। ফের একবার সোশ্যাল মিডিয়ার হাত ধরে সামনে আনলেন তাঁর সেই প্রশিক্ষণের ছবি ও ভিডিও।

টলিউড সুপারস্টার দেব কড়া হোমওয়ার্কে বিশ্বাসী। চ্যালেঞ্জ ‘পাগলু’ কিংবা ‘দুই পৃথিবী’র তারপর ছক ভেঙে ক্যামেরার সামনে ধরা দিচ্ছেন দেব। গোলন্দাজের জন্য খালি পায়ে ফুটবল নিয়ে দৌড়েছেন। আবার কখনও খাদানের জন্য কয়লাখনি অঞ্চলের আঞ্চলিক ভাষাও শিখেছেন। তাতে মুগ্ধ হয়েছেন সিনে-সমালোচকরাও। এখন তাঁর লক্ষ্য ‘রঘু ডাকাত’। সর্দার রঘুর ভূমিকায় অভিনয় করার জন্য পারদর্শী ঘোড়সওয়ারের সমস্ত খুঁটিনাটি, কলা-কৌশল শিখতে হবে। সক্কাল সক্কাল ময়দানে গিয়েই সময় কাটল তারকা অভিনেতার। আপাতত ঘোড়ায় চড়া শিখতে ব্যস্ত তিনি। তারই বেশকিছু ঝলক নিজেই শেয়ার করেছেন সোশ্যাল মিডিয়ায়। পরনে কালো রঙের ট্র্যাক প্যান্ট, গায়ে ফুলস্লিভ পিত্তি রঙের গেঞ্জি, আর মাথায় হেলমেট। বাদামী রঙের একটা ঘোড়ায় সওয়ার করলেন দেব। শুধু প্রশিক্ষণ নিলেন না, সওয়ারিকে ভালোবাসায় ভরালেন অভিনেতা।