দেবের ‘রঘু ডাকাত’-এ এন্ট্রি সোহিনী-ইধিকার

কলকাতা: খাদানের সাফল্যের পর ধ্রুব বন্দ্যোপাধ্যায় পরিচালনায় ‘রঘু ডাকাত’ রূপে ফিরতে চলেছেন দেব (Dev) । দেব এন্টারটেনমেন্ট ভেঞ্চার্স ও এসভিএফের যুগ্ম প্রযোজনায় আসতে চলেছে ‘রঘু ডাকাত’ (Raghu Dakat)। ২০২১ সালে ‘রঘু ডাকাত’ করার কথা ঘোষণা করেছিলেন দেব। অবশেষে আসতে চলেছে এই ছবি। ২০২৫-এর পুজোতে আসতে চলেছে রঘুডাকাত। মাঝে শোনা গিয়েছিল খলনায়কের ভূমিকায় নাকি নজর কাড়তে চলেছেন অনির্বাণ ভট্টাচার্য (Anirban Bhattacharya) । এবার ছবিতে যোগ দিলেন দুই অভিনেত্রী।

বৃহস্পতিবার দেব এন্টারটেনমেন্ট ভেঞ্চার্স -এর পক্ষ থেকে ঘোষণা করা হয়েছে যে, এই ছবিতে যোগ দিতে চলেছেন অভিনেত্রী সোহিনী সরকার (Sohini Sarkar) ও ইধিকা পাল (Idhika Paul)। গত বছরের ডিসেম্বরে মুক্তি পেয়েছিল দেবের ‘খাদান’, সেখানে দেবেরই নায়িকা হয়েছিলেন ইধিকা। আর ‘রঘু ডাকাত’-এর হাত ধরে ফের দ্বিতীয়বারের মতো নায়কের সঙ্গে কাজ করতে চলেছেন ইধিকা। শুধু তাই নয়, ছবিতে গুরুত্বপূর্ণ চরিত্রে অভিনয় করবেন সোহিনী সরকার। এই প্রথম দেবের ছবিতে কাজ করবেন নায়িকা। সোশ্যাল মিডিয়ায় ছবি শেয়ার করে নিজেই এই সুখবর দিয়েছেন দেব। সোহিনী বা ইধিকা কোন কোন চরিত্রে থাকছেন তা নিয়ে এখনও মুখ খোলেননি নির্মাতারা। এদিকে টলিপাড়ার গুঞ্জন,’রঘু ডাকাত’-এ নাকি দেখা যাবে অনির্বাণ ভট্টাচার্যকেও। শোনা যাচ্ছে, দেবের ছবিতে খল নায়কের ভূমিকায় দেখা যেতে পারে অনির্বাণকে। ইতিমধ্যেই নাকি পরিচালক-প্রযোজকদের সঙ্গে প্রাথমিক পর্যায়ে কথাও হয়ে গিয়েছে তাঁর।

আরও পড়ুন: অনুপমের বই ‘নীলা নীলাব্জ’ প্রকাশ বইমেলায়

My Heroes of #RaghuDakat ..

Welcome on board @sohinisarkar01 @actresspaul

Get ready for the Biggest Adventure of 2025…

Posted by Dev on Thursday, January 30, 2025

অষ্টাদশ শতাব্দীর সময়কালে বাংলার সাধারণ মানুষের নিপীড়ন ও অবিচারের বিরুদ্ধে রুখে দাঁড়িয়েছিলেন রঘু ডাক্তাত। বাংলার রবিনহুড ছিলেন রঘু ডাকাত। ধনীর ধনসম্পদ ডাকাতির একটা অংশ বিলিবণ্টন করতেন গরিব মানুষের মধ্যে। এই কাল্পনিক গল্পের নায়ক রঘু আজও বাঙালিদের মনে বেঁচে আছেন। সেই কাহিনীকে পর্দায় তুলে ধরবেন দেব। শোনা যাচ্ছে এই ছবির শ্যুটং হতে পারে মহারাষ্ট্রে বিভিন্ন প্রান্তে। এর জন্য ইতিমধ্যেই রেইকিও নাকি হয়ে গিয়েছে। এর আগে দেবের সঙ্গে ‘গোলন্দাজ’ ছবিতে কাজ করেছিলেন ধ্রুব। সেটিও ছিল একটি পিরিয়ড ড্রামা।