৪ বছর পর ‘রঘু ডাকাত’-এর লুক প্রকাশ্যে

কলকাতা: ‘খাদান’ সাফল্য দিয়ে বছর শেষ করলেও, নতুন বছরের প্রথমদিন নতুন চমক হাজির করলেন ‘সুপারস্টার,’ দেব (Dev)। নববর্ষের সকালে নতুন বছরের শুভেচ্ছা জানালেন ভক্তদের, সঙ্গে আরও এক ঘোষণা। সঙ্গে জানালেন কবে আসছে রঘু ডাকাত। ২০২১ সালে, ‘রঘু ডাকাত’ (Raghu Dakat) এর ঘোষণা করা হয়। প্রকাশ্যে আসে পোস্টার। খালি গায়ে ধুতি পরে একহাতে খড়গ, আরেক হাতে মশাল ধরে পিছন ফিরে দাঁড়িয়ে আছেন দেব।

চার বছর আগে ‘রঘু ডাকাত’ রূপে সামনে এসেছিল দেবের ফার্স্ট লুক। নানান কারণে সেই ছবির শ্যুটিং আর শুরু হয়নি। দেব থেমে থাকার ছেলে নয়। নতুন বছরের প্রথম দিনই একেবারে রেডি সুপারস্টার। বছরের শুরুতেই সোশ্যাল মিডিয়ায় ভাগ করে নিলেন তাঁর রঘু ডাকাতের লুক। সঙ্গে জানিয়ে দিলেন ছবি মুক্তির দিনও। নতুন বছরে দেবের পোস্ট করা ছবিতে, দেখা গিয়েছে, আধা মুখ ঢাকা কালো কম্বলে, কপালে সিঁদুরের তিলক, দুটি মাত্র চোখ আর তা যেন আরও আগ্রাসী, আরও রুঢ়, আরও ভয়ঙ্কর। শুটিং শুরু হবে নতুন বছরের প্রথম দিকেই। এই ছবি শেয়ার করে দেব লিখেছেন, হ্যাপি নিউ ইয়ার। কথা দিয়েছিলাম খাদান-এর পর আমি আমার নতুন ছবি নিয়ে আসব। এর সঙ্গে দেব এও জানিয়েছেন যে এই বছরের পুজোতেই মুক্তি পাবে রঘু ডাকাত।